Monografija ZGODOVINA RADIOLOGIJE IN INŠTITUTA ZA RADIOLOGIJO UKCL (1923-2013)

Želite izvedeti, kako so odkrili rentgenske žarke, ki prodirajo skozi različne materiale in tkiva, in kaj je to odkritje prineslo človeštvu, predvsem pa medicini? Vas zanima, kako se je to spoznanje preneslo iz sveta v slovenski prostor in koliko je prispevalo k diagnostiki in zdravljenju bolnikov? Vas zanima tudi, kako se je rentgenologija prelevila v radiologijo, ki izjemno uspešno izvaja poleg diagnostičnih tudi invazivne terapevtske ter življenje rešujoče posege v slikovni diagnostiki? Na ta in številna druga vprašanja vam zanimivo, dokumentarno in slikovno bogato odgovarja pričujoča monografija. Predstavlja razvoj stroke v svetu in na Slovenskem, njene vodilne osebnosti in ustanove, predvsem pa Inštitut za radiologije osrednje slovenske bolnišnice, Univerzitetnega kliničnega centra v Ljubljani, ki se je ob svoji 90-letnici ponosno ozrl na prehojeno pot in jo z vrhunskim znanjem, neprecenljivo predanostjo osebja ter najsodobnejšo opremo ponudil slovenskim bolnikom. Pred vami bodo zaživele fascinantne zgodbe velikih odkritij med tehniko in medicino, od prvih rentgenskih aparatov, ki so od leta 1900 v uporabi pri nas, do novih metodoloških pristopov z razvojem ultrazvočne, magnetnoresonančne in računalniškotomografske tehnologije, vsake nagrajene z Nobelovo nagrado, ki dandanes kot nevidno oko pogledajo v človeško telo in razkrivajo njegove tajne …

Knjiga bo navdušila mlado in staro, saj kaže, kako meddisciplinarno povezovanje vodi do izjemnih dosežkov sodobnega sveta, vse to pa bolnikom pomaga na poti k zdravju.

Knjiga je velikosti A4 formata, trdo vezana, obsega 288 strani, okoli 500 č-b in barvnih fotografij, pisana je v slovenskem jeziku z angleškimi naslovi in povzetki poglavij ter podnapisi slik.

